
2006 m. gegužės 17 d. Komisijos, Tarybos ir Europos Parlamento sudarytas susitarimas dėl 2007–2013 m. finansinės struktūros („tarpinstitucinis susitarimas dėl biudžeto drausmės ir patikimo finansų valdymo“) – neabejotina Europos sėkmė. Šis susitarimas sudaro galimybę politiniams išsiplėtusios Sąjungos prioritetams suteikti tvirtą finansinę struktūrą ateinančiais 7 metais. Dabar institucijos ir valstybės narės turi užtikrinti tinkamesnį turimų finansinių priemonių naudojimą ir jų įgyvendinimo kokybę. Veikimas Europos mastu turi būti iš tiesų naudingas ir papildyti nacionalinius, regioninius ar vietinius veiksmus, o jo poveikis kiekvienam Europos veikėjui turi būti optimalus. Šiose srityse Komisija pasirengusi dėti visas pastangas.

Šiuo susitarimu žengtas itin svarbus žingsnis link galutinio tikslo – aprūpinti Sąjungą programomis, kurios veiktų jau nuo 2007 m. pradžios. Reikia ir toliau stengtis dėl kiekvieno teisės akto pasiūlymo. Šiuo atžvilgiu Komisija ketina ir toliau skatinti bei palengvinti jų priėmimą, t. y. atlikti vaidmenį, kurio ji ėmėsi nuo pat derybų pradžios. 

Po derybų dėl 2007–2013 m. finansinės struktūros Europos Parlamentas, Taryba ir Komisija 2005 m. spalio mėn. priėmė bendrą deklaraciją, kurioje jie įsipareigoja tęsti darbą su dar nagrinėjamais teisės aktų pasiūlymais, o kai bus priimtas tarpinstitucinis susitarimas, atsižvelgiant į Komisijos iš dalies pakeistus pasiūlymus susitarti dėl kiekvieno iš jų. Taigi, vadovaudamasi EB sutarties 250 straipsnio 2 dalimi ir siekdama palengvinti šį etapą kiekvieno teisės akto pasiūlymo atveju, Komisija šiandien priima 30 pasiūlymo, iš kurių 26 iš dalies pakeisti ir 4 nauji, paketą.

Kai kurie teisės aktų pasiūlymai neįtraukti į šį priemonių paketą. Pavyzdžiui, neįtraukti pasiūlymai, dėl kurių po gegužės 17 d. jau priimtas politinis susitarimas. Komisija dėjo visas pastangas, kad dėl šių pasiūlymų būtų pasiektas susitarimas tarp atskirų teisėkūros institucijos atšakų. Neįtraukti ir tie Komisijos teisės aktų pasiūlymai, kurių pradinis variantas liko nepakitęs po tarpinstitucinio susitarimo sudarymo. Visų kitų šiandien pristatomo paketo pasiūlymų Komisijos padaryti pakeitimai leidžia atsižvelgti į priimto tarpinstitucinio susitarimo turinį supaprastinta tvarka, jei reikia pakoreguoti kiekvienai programai skirtas finansines priemones, arba išsamiau, jei buvo peržiūrėta pati teisės akto struktūra ar turinys. Be to, reikia pažymėti, kad į keturis iš dalies pakeistus pasiūlymus įtraukti pakeitimai, kuriuos Europos Parlamentas priėmė jau per pirmąjį svarstymą, ir kad Tarybos bei Europos Parlamento prašymu vienas pasiūlymas padalytas į du iš dalies pakeistus pasiūlymus, nors Europos Parlamentas dar nepradėjo jo pirmojo svarstymo.
Remdamasi šiais iš dalies pakeistais pasiūlymais, Komisija kviečia Europos Parlamentą bei Tarybą tęsti ir kuo greičiau baigti savo darbus, nes siekiama priimti visas teisines priemones laiku, kad programos galėtų veikti jau nuo 2007 m. sausio mėn.

